
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 6 decembrie 2011

Pl-x 690/2011


AVIZ

asupra

propunerii legislative pentru modificarea Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică, republicată cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică, republicată cu modificările şi completările ulterioare, trimisă cu adresa nr. Pl-x 690 din 28 noiembrie 2011, înregistrată cu nr.31/1161 din 29 noiembrie 2011. 
Propunerea legislativă a fost respinsă de Senat, în şedinţa din 21 noiembrie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Iniţiativa legislativă are ca obiect de reglementare modificarea şi completarea Legii nr.8/2006 privind instituirea indemnizaţiei pentru pensionarii sistemului public de pensii, membri ai uniunilor de creatori legal constituite şi recunoscute ca persoane juridice de utilitate publică, cu modificările şi completările ulterioare, astfel încât “plata indemnizaţiei cuvenite să se poată plăti şi pensionarilor care au în plată pensia în alte ţări europene şi au pensia calculată în România - … pentru cei care îndeplinesc şi celelalte condiţii cerute de lege.”.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 6 decembrie 2011.

Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis cu adresa nr.2099 din 8 septembrie 2011, conform căruia Guvernul nu susţine adoptarea propunerii legislative şi avizul favorabil al Consiliului Legislativ, aviz transmis cu adresa nr.776 din 11 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative întrucât soluţia legislativă preconizată privind abrogarea art.9 nu este justificată, deoarece indemnizaţia prevăzută de Legea nr.8/2006 urmează regimul juridic al pensiei de asigurări sociale în ceea ce priveşte stabilirea, suspendarea, încetarea şi plata acesteia, dispoziţiile art.9 din lege fiind instituite tocmai pentru a se asigura aplicarea corectă a legii în litera şi spiritul ei şi pentru a se evita interpretările eronate.

În raport de obiectul şi conţinutul reglementării, iniţiativa legislativă face parte din categoria legilor ordinare.
                       
PREŞEDINTE,                          
    SECRETAR,

                        
  Daniel Buda                                    Gabriel Andronache

Consilier parlamentar,

